Nemzeti Élelmiszerlánc-biztonsági Hivatal
[bookmark: _Toc0]Újabb állományban jelent meg a baromfipestis Bács-Kiskun vármegyében
Bács-Kiskun vármegyében egy újabb broilercsirke telepen igazolta a Nemzeti Élelmiszerlánc-biztonsági Hivatal (Nébih) laboratóriuma a baromfipestis (Newcastle-betegség) vírus jelenlétét. Az országos főállatorvos haladéktalanul elrendelte az érintett állomány felszámolását és a szükséges járványügyi intézkedéseket. A Nébih ismételten felhívja a figyelmet a járványügyi előírások maradéktalan betartására, és a kötelező immunizálás fontosságára.
A betegséget a Bács-Kiskun vármegyei Kerekegyházán egy, mintegy 20 400 broilercsirkét számláló állományban igazolta a Nébih laboratóriuma. A változatos, súlyos tünetekkel járó betegség jelenlétére a madarak bágyadtsága és az emelkedett elhullás hívta fel a figyelmet. Az érintett telep a korábban, Fülöpháza külterületén igazolt fertőzések közelében található. A járványügyi nyomozás folyamatban van.
Dr. Nemes Imre országos főállatorvos elrendelte az érintett állomány felszámolását, valamint a szükséges járványügyi intézkedések végrehajtását. A gazdaság körül a hatóság 3 km sugarú védőkörzetet és 10 km sugarú megfigyelési körzetet jelölt ki. Az állomány felszámolása és a járványügyi nyomozás jelenleg is folyamatban van.
A Nébih felhívja a baromfitartók figyelmét, hogy a betegség terjedésének megakadályozása érdekében fokozottan ügyeljenek a járványvédelmi előírások betartására. A baromfipestis megelőzésére rendelkezésre áll a védőoltás, amelynek alkalmazása az érintett állományokban jogszabály alapján kötelező, ezért a vakcinázási előírások maradéktalan betartása kiemelten fontos. A megbetegedésre vagy szokatlan mértékű elhullásra utaló jeleket haladéktalanul jelezzék állatorvosuknak. A betegség jelentkezésének és továbbterjedésének megelőzése a teljes baromfiágazat szempontjából kulcsfontosságú!
A baromfipestissel kapcsolatos folyamatosan frissülő információk, beleértve a korlátozás alá eső települések naprakész listáját, elérhetők a Nébih tematikus aloldalán: https://portal.nebih.gov.hu/newcastle-betegseg/

